ET Euroopa Liidu Teataja C 82/30

26. jaanuaril 2009 esitatud hagi — Portugali Vabariik versus komisjon

(Kohtuasi T-33/09)

(2009/C 82/53)

Kohtumenetluse keel: portugali

Pooled

Hageja: Portugali Vabariik (esindajad: L. Inez Fernandes ja J. A. de Oliveira)

Kostja: Euroopa Ühenduste Komisjon

Hageja nõuded

— Esimese võimalusena tühistada 25. novembri 2008. aasta otsus K(2008) 7418, millega komisjon kohustas Portugali Vabariiki maksma trahvi, mis oli viimasele määratud Euroopa Kohtu otsusega kohtuasjas C-70/06, mis jõustus 10. jaanuaril 2008;

— teise võimalusena tühistada vaidlustatud otsus osas, milles see puudutab 29. jaanuarile 2008 järgnevat aega;

— mõista Euroopa Ühenduste Komisjonilt välja kõik kohtukulud või juhul, kui Esimese Astme Kohus piirdub trahvi summa vähendamisega, siis jätta kummagi poole kulud nende endi kanda.

Väited ja peamised argumendid

Hageja palub tühistada vaidlustatud otsuse EÜ artikli 230 alusel viidates EÜ asutamislepingu või selle rakendussätete rikkumisele komisjoni poolt.

Nimelt leiab hageja, et komisjon rikkus EÜ asutamislepingut või selle rakendussätteid nõudes hagejalt, et viimane maksaks Euroopa Kohtu poolt otsuses kohtuasjas C-70/06 talle päevarahas väljendatuna määratud trahvi ajavahemiku 10. jaanuar kuni 17. juuli 2008 eest, mil hageja oli juba täielikult täitnud oma kohustuse viia siseriiklikud õigusnormid kooskõlla direktiiviga 89/665 (1).

Kui Euroopa Kohus tegi 10. jaanuaril 2008 otsuse kohtuasjas C-70/06 — millega mõisteti hagejalt välja päevarahas väljendatud trahv iga 14. oktoobri 2004. aasta otsuse kohtuasjas C-275/03: komisjon vs. Portugal täitmise tagamiseks vajalike meetmete rakendamisega hilinetud päeva eest; need meetmed seisnesid 21. novembri 1967. aasta dekreetseaduse nr 48051, millega seatakse kahjutasu maksmine isikutele, kellele on tekitatud kahju riigihangetealaste ühenduse õigusnormide või nende ülevõtmiseks kehtestatud siseriiklike õigusnormide rikkumisega, sõltuvusse süü või tahtluse tõendatusest, tühistamises — oli Portugali Vabariik juba heaks kiitnud seaduse nr 67/2007, millega tühistati viidatud dekreetseadus ning kehtestati uus riigi ja teiste avalik-õiguslike isikute lepinguvälise tsiviilvastutuse kord, ning oli selle juba 31. detsembril 2007 avaldanud väljaandes Diário da República, esimene seeria, nr 251. Nimetatud seadus jõustus 30 päeva pärast selle avaldamist, st 30. jaanuaril 2008.

4. jaanuaril 2008 teavitas hageja Euroopa Kohut sellest asjaolust ning taotles nimetatud seaduse koopia lisamist kohtuasja C-70/06 toimikusse. Arvestades menetluse hilise staadiumiga ei saanud Euroopa Kohus seda asjaolu arvesse võtta ja tegi otsuse 10. jaanuaril 2008.

Seetõttu leiab hageja, et nõue maksta päevarahas väljendatud trahvi on võimalik vaid seoses ajavahemikuga kuni 9. jaanuar 2008 või äärmisel juhul — arvestades sellega, et seaduse nr 67/2007 jõustumise kuupäev ei lande kokku selle avaldamise kuupäevaga — kuni 29. jaanuar 2008. Seetõttu on komisjoni nõue täielikult põhjendamata nimetatud kuupäevale järgneva aja osas.

(1) Nõukogu 21. detsembri 1989. aasta direktiiv 89/665/EMÜ riiklike tarne- ja ehitustöölepingute sõlmimise läbivaatamise korra kohaldamisega seotud õigus- ja haldusnormide kooskõlastamise kohta (EÜT L 395, lk 33; ELT eriväljaanne 06/01, lk 246).